Meevaller van miljarde vir polisieArgieffoto bloot ter illustrasie. (Foto: SAPD) Enoch Godongwana, die minister van finansies, het R14 miljard op mediumtermyn bewillig om misdaad en korrupsie in die komende finansiële jaar te bekamp. Meer as die helfte daarvan (R7,8 miljard) sal aan die Suid-Afrikaanse Polisiediens (SAPD) gaan om 5 000 polisieleerlinge per jaar aan te stel. ’n Bykomende R3,1 miljard is begroot vir die beveiliging van die land se grense. Dié geld sal aan die departement van verdediging toegeken word. Die Nasionale Vervolgingsgesag (NVG) sal op hul beurt R1,3 miljard vir die 2023‑’24- finansiële jaar ontvang om die Zondo-kommissie van ondersoek na staatskaping se aanbevelings te implementeer terwyl die Spesiale Ondersoekeenheid op hul beurt R100 miljoen sal ontvang vir siviele litigasie. Die Finansiële Intelligensiesentrum sal R265,3 miljoen ontvang in ’n poging om georganiseerde en finansiële misdaad te pak. Die begroting volg kort ná die bekendmaking dat 7 555 mense tussen Oktober en Desember verlede jaar vermoor is. ŉ Styging in ander kontakmisdade soos aanranding en roof is ook opgemerk en in sommige gevalle, soos met poging tot moord, het voorvalle met soveel as 24% toegeneem. Kenners het net vandeesweek aan Maroela Media gesê die Suid-Afrikaanse strafregstelsel het tot ’n groot mate sy tande en afskrikvermoë verloor. Lees al Maroela Media se berigte oor die jongste misdaadstatistieke hier.